Yevropa Chempionlar ligasi — “Borussiya” finalda

Kecha Yevropa Chempionlar ligasi yarim finalining javob uchrashuvida “Real” o‘z maydonida “Borussiya”ni qabul qilib, 2:0 hisobida g‘alaba qozondi. Biroq madridliklar birinchi uchrashuvda 4:1 hisobida yutqazganliklari bois, finalga chiqa olishmadi.

 foto: ibtimes.com
Uchrashuv “Real” ustunligida kechdi. Germaniyaliklar asosan qarshi hujumlarga tayanib to‘p surishdi. Ammo yuzaga keltirilgan vaziyatlardan har ikkala jamoa unumli foydalana olmagani bois birinchi taymda hisob ochilmadi.
Ikkinchi bo‘limda madridliklar hujumga zo‘r berishdi. Hisob 83-daqiqaga kelibgina ochildi. Zaxiradan maydonga tushgan Karim Benzema qanotdan yetkazib berilgan to‘pni darvoza to‘riga joylab qo‘ydi. Bundan ruhlangan maydon egalari yana oldinga tashlanishdi va 88-daqiqada Serxio Ramos hisobni 2:0 ga yetkazdi.
Ikkinchi goldan keyin “Real” futbolchilarida umid paydo bo‘ldi. Sababi yana bitta gol ularning finalga chiqishiga kifoya qilardi. Biroq “kambek”ka vaqt yetmadi.